Habib paai weer oproerige minderheid by Wits – praag.co.za
Die visekanselier Adam Habib beweer hierdie toegeeflikheid aan die belhamels is om "toegang na hoër onderwys" te vergemaklik. Habib speel sedert die begin van die krisis 'n sleutelrol om die oproeriges te paai tot nadeel van die meerderheid van studente.
Die aankondiging is gemaak slegs 'n paar uur na 'n vroeëre verklaring waarin die universiteit gesê het hulle sal Woensdag oop wees.
"Ons het hierdie toegewing gemaak, want ons wil nie dat die tonele wat vandag hier afgespeel het op ons universiteitskampusse, herhaal word nie."
Die bestuur het ingestem om die polisie te onttrek van die kampusse na beloftes van "alle partye" dat daar geen geweld of intimidasie van studente en personeel sal wees nie.
Maar vroeër het personeel en studente oorweldigend ten gunste van die voortsetting van die akademiese jaar gestem.
Dosente het aan Praag vertel dat hulle Dinsdag met geweld uit hul klasse gejaag is deur swart oproeriges gewapen met stokke.
'n Dosent in Internasionale betrekkinge, Dawid Hornsby is beseer in die onluste. Mediese nooddienste het gesê slagoffers het ook talle polisiebeamptes ingesluit.
Die polisie moes rubberkoeëls en traangas gebruik toe die oproeriges probeer het om deur 'n polisie-ketting te dring. Die betogers het die polisie bestook met klippe en die venster van 'n polisievoertuig gebreek.
'n Senior polisiebeampte moes na die ongevalle-afdeling by die Milpark-hospitaal gehaas word nadat hy 'n ernstige kopwond opgedoen het toe hy deur 'n baksteen getref is.
Skrywer praagGepubliseer op 5 Oktober 2016 Kategorieë Nuus, Suider-AfrikaSleutelwoord Adam Habib, chaos, geweld, nooddienste, oproeriges, Wits